หุ้นยุโรปปิดลบ หลังหุ้นเหมืองแร่-พลังงานร่วง
ตลาดหุ้นยุโรปปิดลบเมื่อคืนนี้ (28 ธ.ค.) โดยได้รับแรงกดดันจากการร่วงลงของหุ้นกลุ่มเหมืองแร่ หลังจากมีรายงานว่าผลกำไรในภาคอุตสาหกรรมของจีนชะลอตัวลง ขณะที่หุ้นกลุ่มพลังงานร่วงลงหลังจากราคาน้ำมันดิบปรับตัวลง นอกจากนี้ ภาวะการซื้อขายยังเป็นไปอย่างซบเซาเนื่องจากเป็นสัปดาห์สุดท้ายของปี 2558
29 ธ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวลง 0.5% ปิด (28 ธ.ค.) ที่ 364.49 จุด, ดัชนี CAC-40 ตลาดหุ้นฝรั่งเศสปิดที่ 4,617.95 จุด ลดลง 45.23 จุด, -0.97%, ดัชนี DAX ตลาดหุ้นเยอรมันปิดวันทำการล่าสุดที่ 10,653.91 จุด ลดลง 73.73 จุด, -0.69% ส่วนตลาดหุ้นลอนดอนปิดทำการวันจันทร์ที่ 28 ธ.ค. เนื่องในวัน Boxing Day
หุ้นกลุ่มเหมืองแร่ร่วงลง นำโดยหุ้นอาร์เซลอร์มิททัล ดิ่งลงกว่า 5% หลังจากจีนซึ่งเป็นประเทศที่มีระบบเศรษฐกิจขนาดใหญ่เป็นอันดับสองของโลกระบุว่า ผลกำไรของบริษัทอุตสาหกรรมรายใหญ่ของจีนเดือนพ.ย.ปรับตัวลง 1.4% เมื่อเทียบรายปี หลังจากที่ลดลง 4.6% ในเดือนต.ค.
ส่วนหุ้นกลุ่มพลังงานร่วงลงตามราคาน้ำมันดิบในตลาดโลก เนื่องจากนักลงทุนยังคงวิตกกังวลเกี่ยวกับภาวะอุปทานน้ำมันที่สูงขึ้นเกิน โดยอิหร่านมีแนวโน้มที่จะผลิตน้ำมันเพิ่มขึ้น หลังจากที่ชาติตะวันตกประกาศยกเลิกมาตรการคว่ำบาตรต่ออิหร่าน ขณะที่กลุ่มโอเปกก็แสดงท่าทีชัดเจนว่าจะไม่ลดกำลังการผลิตน้ำมันในปีหน้า นอกจากนี้ ภาวะการซื้อขายในตลาดหุ้นยุโรปยังเป็นไปอย่างซบเซา เนื่องจากสัปดาห์นี้เป็นสัปดาห์สุดท้ายของปี 2558 ขณะที่ตลาดหุ้นลอนดอนปิดทำการในวันจันทร์ที่ 28 ธ.ค. เนื่องในวัน Boxing Day